Document ID: 32014R0526

Title and Content:
KΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 526/2014 ΤΗΣ ΕΠΙΤΡΟΠΉΣ της 12ης Μαρτίου 2014 για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου σχετικά με τα ρυθμιστικά τεχνικά πρότυπα για τον καθορισμό προσεγγιστικού περιθωρίου και περιορισμένου αριθμού μικρότερων χαρτοφυλακίων για τον κίνδυνο προσαρμογής πιστωτικής αποτίμησης (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012, και ιδίως το άρθρο 383 παράγραφος 7 τρίτο εδάφιο, Εκτιμώντας τα ακόλουθα: (1) Η εφαρμογή της προηγμένης μεθόδου για τον προσδιορισμό των απαιτήσεων ιδίων κεφαλαίων για τον κίνδυνο προσαρμογής της πιστωτικής αποτίμησης (CVA) μπορεί να συνεπάγεται τη συμμετοχή αντισυμβαλλομένων για τους οποίους δεν είναι διαθέσιμο το περιθώριο της συμφωνίας ανταλλαγής κινδύνου αθέτησης (CDS). Σε αυτήν την περίπτωση, τα ιδρύματα θα πρέπει να χρησιμοποιούν ένα κατάλληλο περιθώριο λαμβάνοντας υπόψη την πιστοληπτική διαβάθμιση, τον κλάδο και την περιοχή του αντισυμβαλλομένου («προσεγγιστικό περιθώριο»), σύμφωνα με το τρίτο εδάφιο του άρθρου 383 παράγραφος 1 του κανονισμού (ΕΕ) αριθ. 575/2013. (2) Οι κανόνες για τον καθορισμό του προσεγγιστικού περιθωρίου για τον κίνδυνο CVA θα πρέπει να προβλέπουν τη χρήση ευρειών κατηγοριών πιστοληπτικής διαβάθμισης, κλάδου και περιοχής, και θα πρέπει να παρέχουν στα ιδρύματα την απαραίτητη ευελιξία για τον καθορισμό του καταλληλότερου προσεγγιστικού περιθωρίου με βάση την κρίση των εμπειρογνωμόνων τους. (3) Κατά τον λεπτομερέστερο καθορισμό του τρόπου με τον οποίο τα ιδρύματα θα πρέπει να λαμβάνουν υπόψη τα χαρακτηριστικά της πιστοληπτικής διαβάθμισης, του κλάδου και της περιοχής των μεμονωμένων εκδοτών, κατά την εκτίμηση του κατάλληλου προσεγγιστικού περιθωρίου για τον προσδιορισμό των απαιτήσεων ίδιων κεφαλαίων, όπως απαιτείται από τον κανονισμό (ΕΕ) αριθ. 575/2013, πρέπει να θεσπιστούν κανόνες ώστε να ληφθούν υπόψη τα εν λόγω χαρακτηριστικά με αναφορά στις ελάχιστες κατηγορίες για κάθε χαρακτηριστικό, προκειμένου να εξασφαλιστεί η εναρμονισμένη εφαρμογή των όρων αυτών. (4) Επιπλέον, στην περίπτωση των μεμονωμένων εκδοτών, όπου υπάρχει δεσμός, για παράδειγμα, μεταξύ περιφερειακής κυβέρνησης ή τοπικής αρχής και της κυβέρνησης, θα πρέπει να μπορεί να επιτραπεί η εκτίμηση του κατάλληλου προσεγγιστικού περιθωρίου με βάση το πιστωτικό περιθώριο ενός μεμονωμένου εκδότη, εφόσον αυτό οδηγεί σε καταλληλότερη εκτίμηση. (5) Για τον κατάλληλο υπολογισμό της επιβάρυνσης κινδύνου CVA, θα πρέπει να προσδιοριστεί ένα προσεγγιστικό περιθώριο με βάση τα δεδομένα που έχουν παρατηρηθεί σε μια αγορά ρευστότητας και οι παραδοχές σχετικά με τα δεδομένα, όπως η παρεμβολή και η παρέκταση των δεδομένων που αφορούν διαφορετικές διάρκειες, θα πρέπει να είναι εννοιολογικά άρτιες. (6) Προκειμένου να εξασφαλιστεί η σύγκλιση των πρακτικών μεταξύ των ιδρυμάτων και να αποφευχθούν ανακολουθίες, έχοντας υπόψη ότι οι άρρητες πιθανότητες αθέτησης («PDs»), τα περιθώρια των συμφωνιών ανταλλαγής κινδύνου αθέτησης («CDS») και η ζημία λόγω αθέτησης («LGD») αποτελούν μία εξίσωση με δύο άγνωστες μεταβλητές και ότι η συνήθης πρακτική της αγοράς είναι η χρήση μιας σταθερής τιμής LGD, προκειμένου να προκύψουν άρρητες PDs από περιθώρια στην αγορά, τα ιδρύματα θα πρέπει να χρησιμοποιούν μια τιμή LGDMKT που να είναι σύμφωνη με τη σταθερή LGD που χρησιμοποιείται ευρέως από τους συμμετέχοντες στην αγορά για τον καθορισμό άρρητων PDs από τα ομαλά εμπορεύσιμα πιστωτικά περιθώρια που έχουν χρησιμοποιηθεί για τον προσδιορισμό του προσεγγιστικού πιστωτικού περιθωρίου για τον εν λόγω αντισυμβαλλόμενο. (7) Για τους σκοπούς της άδειας χρήσης της προηγμένης μεθόδου CVA για περιορισμένο αριθμό μικρότερων χαρτοφυλακίων, είναι σκόπιμο να λαμβάνεται υπόψη ένα χαρτοφυλάκιο ως συμψηφιστικό σύνολο, όπως ορίζεται στο άρθρο 272 παράγραφος 4 του κανονισμού (ΕΕ) αριθ. 575/2013, ο αριθμός των συναλλαγών εκτός μεθόδου εσωτερικού υποδείγματος («ΜΕΥ») που υπόκεινται στην επιβάρυνση κινδύνου CVA και το μέγεθος των συμψηφιστικών συνόλων εκτός ΜΕΥ που υπόκεινται στην επιβάρυνση κινδύνου CVA, και να περιοριστούν ως ποσοστό επί του συνολικού αριθμού όλων των συναλλαγών που υπόκεινται στην επιβάρυνση κινδύνου CVA και ως ποσοστό επί του συνολικού μεγέθους όλων των συμψηφιστικών συνόλων που υπόκεινται στον υπολογισμό της επιβάρυνσης κινδύνου CVA, προκειμένου να ληφθούν υπόψη οι διαφορετικές διαστάσεις των ιδρυμάτων. (8) Προκειμένου να μετριαστούν πιθανές ασυνέχειες στη χρήση της προηγμένης μεθόδου CVA για περιορισμένο αριθμό μικρότερων χαρτοφυλακίων, η χρήση της προηγμένης μεθόδου CVA πρέπει να παύσει μόνο όταν τα ποσοτικά όρια παραβιαστούν για δύο συνεχόμενα τρίμηνα. (9) Επιπλέον, προκειμένου να καταστεί δυνατό για τις αρμόδιες αρχές να εκτελούν τα εποπτικά τους καθήκοντα με αποτελεσματικό τρόπο, θα πρέπει να είναι σε θέση να γνωρίζουν πότε δεν πληρούται πλέον η απαίτηση του περιορισμένου αριθμού μικρότερων χαρτοφυλακίων· ως εκ τούτου, σε αυτές τις περιπτώσεις, τα ιδρύματα θα πρέπει να ενημερώνουν τις αρμόδιες αρχές. (10) Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Τραπεζών στην Επιτροπή. (11) Η Ευρωπαϊκή Αρχή Τραπεζών διεξήγαγε ανοικτές δημόσιες διαβουλεύσεις όσον αφορά τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού κόστους/οφέλους και ζήτησε τη γνώμη της ομάδας τραπεζικών συμφεροντούχων που συγκροτήθηκε σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (1), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Προσδιορισμός κατάλληλου προσεγγιστικού περιθωρίου 1. Το προσεγγιστικό περιθώριο για έναν δεδομένο αντισυμβαλλόμενο θεωρείται κατάλληλο όσον αφορά την πιστοληπτική διαβάθμιση, τον κλάδο και την περιοχή του αντισυμβαλλομένου, σύμφωνα με το τέταρτο εδάφιο του άρθρου 383 παράγραφος 1 του κανονισμού (ΕΕ) αριθ. 575/2013, εφόσον πληρούνται οι ακόλουθες προϋποθέσεις: α) το προσεγγιστικό περιθώριο έχει καθοριστεί λαμβάνοντας υπόψη όλα τα χαρακτηριστικά της πιστοληπτικής διαβάθμισης, του κλάδου και της περιοχής του αντισυμβαλλομένου, σύμφωνα με τα στοιχεία β), γ) και δ)· β) το χαρακτηριστικό της πιστοληπτικής διαβάθμισης έχει καθοριστεί με τη χρήση προκαθορισμένης ιεραρχίας πηγών εσωτερικών και εξωτερικών διαβαθμίσεων. Οι πιστοληπτικές διαβαθμίσεις αντιστοιχίζονται με βαθμίδες πιστωτικής ποιότητας, όπως αναφέρεται στο άρθρο 384 παράγραφος 2 του κανονισμού (ΕΕ) αριθ. 575/2013. Σε περιπτώσεις κατά τις οποίες είναι διαθέσιμες πολλαπλές εξωτερικές πιστοληπτικές διαβαθμίσεις, η αντιστοίχιση τους με βαθμίδες πιστωτικής ποιότητας θα ακολουθήσει την προσέγγιση για πολλαπλές πιστοληπτικές αξιολογήσεις, σύμφωνα με το άρθρο 138 του εν λόγω κανονισμού· γ) το χαρακτηριστικό του κλάδου έχει καθοριστεί λαμβάνοντας υπόψη τουλάχιστον τις ακόλουθες κατηγορίες: i) τον δημόσιο τομέα· ii) τον χρηματοπιστωτικό τομέα· iii) άλλους τομείς· δ) το χαρακτηριστικό της περιοχής έχει καθοριστεί λαμβάνοντας υπόψη τουλάχιστον τις ακόλουθες κατηγορίες: i) Ευρώπη· ii) Βόρεια Αμερική· iii) Ασία· iv) τον υπόλοιπο κόσμο. ε) το προσεγγιστικό περιθώριο αντανακλά με αντιπροσωπευτικό τρόπο τα διαθέσιμα περιθώρια συμφωνίας ανταλλαγής κινδύνου αθέτησης και τα περιθώρια άλλων ομαλά εμπορεύσιμων μέσων πιστωτικών κινδύνων, που αντιστοιχούν στον σχετικό συνδυασμό των εφαρμοστέων κατηγοριών και πληρούν τα κριτήρια ποιότητας δεδομένων που αναφέρονται στην παράγραφο 3· στ) η καταλληλότητα του προσεγγιστικού περιθωρίου προσδιορίζεται με αναφορά στη μεταβλητότητα και όχι στο επίπεδο του περιθωρίου. 2. Κατά τη διαδικασία της εξέτασης των χαρακτηριστικών πιστοληπτικής διαβάθμισης, κλάδου και περιοχής του αντισυμβαλλομένου, σύμφωνα με την παράγραφο 1, η εκτίμηση του προσεγγιστικού περιθωρίου θεωρείται κατάλληλη για την περιφερειακή κυβέρνηση ή τοπική αρχή με βάση το προσεγγιστικό περιθώριο του σχετικού κρατικού εκδότη εφόσον πληρούνται μία από τις ακόλουθες προϋποθέσεις: α) η περιφερειακή κυβέρνηση ή η τοπική αρχή και η κυβέρνηση έχουν την ίδια πιστοληπτική διαβάθμιση· β) δεν υπάρχει πιστοληπτική διαβάθμιση για την περιφερειακή κυβέρνηση ή την τοπική αρχή· 3. Όλες οι παράμετροι που χρησιμοποιούνται για τον προσδιορισμό του προσεγγιστικού περιθωρίου πρέπει να βασίζονται σε αξιόπιστα δεδομένα που παρατηρήθηκαν σε μια ρευστή αγορά διπλής κατεύθυνσης, όπως ορίζεται στο δεύτερο εδάφιο του άρθρου 338 παράγραφος 1 του κανονισμού (ΕΕ) αριθ. 575/2013. Για τη θέσπιση προσεγγιστικών περιθωρίων για όλες τις σχετικές διάρκειες και τις χρονικές περιόδους, σύμφωνα με το άρθρο 383 παράγραφος 5 του εν λόγω κανονισμού, πρέπει να υφίστανται επαρκή δεδομένα. Άρθρο 2 Προσδιορισμός της LGDMKT Για τον προσδιορισμό της ζημίας λόγω αθέτησης του αντισυμβαλλομένου (LGDMKT) για τους σκοπούς του υπολογισμού των απαιτήσεων ιδίων κεφαλαίων για τον κίνδυνο CVA σύμφωνα με την προηγμένη μέθοδο για έναν αντισυμβαλλόμενο που απαιτεί τη χρήση προσεγγιστικού περιθωρίου, τα ιδρύματα χρησιμοποιούν μια τιμή LGDMKT που είναι σύμφωνη με τις σταθερές LGDs που χρησιμοποιούνται ευρέως από τους συμμετέχοντες στην αγορά για τον προσδιορισμό των άρρητων PDs από τα περιθώρια της αγοράς που έχουν χρησιμοποιηθεί για τον προσδιορισμό του προσεγγιστικού περιθωρίου για τον εν λόγω αντισυμβαλλόμενο, σύμφωνα με το άρθρο 1. Άρθρο 3 Ποσοτικά όρια για τον αριθμό και το μέγεθος των χαρτοφυλακίων που πληρούν τις προϋποθέσεις 1. Για την εκπλήρωση του κριτηρίου του περιορισμένου αριθμού μικρότερων χαρτοφυλακίων, σύμφωνα με το άρθρο 383 παράγραφος 4 του κανονισμού (ΕΕ) αριθ. 575/2013, πρέπει να πληρούνται όλες οι ακόλουθες προϋποθέσεις: α) ο αριθμός του συνόλου των συναλλαγών εκτός ΜΕΥ που υπόκεινται στην επιβάρυνση κινδύνου CVA δεν πρέπει να υπερβαίνει το 15 % του συνολικού αριθμού συναλλαγών που υπόκεινται στην επιβάρυνση κινδύνου CVA· β) το μέγεθος κάθε συμψηφιστικού συνόλου εκτός ΜΕΥ που υπόκειται στην επιβάρυνση κινδύνου CVA δεν πρέπει να υπερβαίνει το 1 % του συνολικού μεγέθους όλων των συμψηφιστικών συνόλων που υπόκεινται στην επιβάρυνση κινδύνου CVA· γ) το συνολικό μέγεθος όλων των συμψηφιστικών συνόλων εκτός ΜΕΥ που υπόκεινται στην επιβάρυνση κινδύνου CVA δεν πρέπει να υπερβαίνει το 10 % του συνολικού μεγέθους όλων των συμψηφιστικών συνόλων που υπόκεινται στην επιβάρυνση κινδύνου CVA. 2. Για τους σκοπούς των στοιχείων β) και γ) της παραγράφου 1, το μέγεθος ενός συμψηφιστικού συνόλου πρέπει να αποτελεί το άνοιγμα σε κίνδυνο του συμψηφιστικού συνόλου που υπολογίζεται χρησιμοποιώντας τη μέθοδο βάσει τρεχουσών τιμών αγοράς που αναφέρεται στο άρθρο 274 του κανονισμού (ΕΕ) αριθ. 575/2013, λαμβάνοντας υπόψη τις επιπτώσεις του συμψηφισμού, σύμφωνα με το άρθρο 298 του εν λόγω κανονισμού, όχι όμως και τα αποτελέσματα των εξασφαλίσεων. 3. Για τους σκοπούς της παραγράφου 1, το ίδρυμα υπολογίζει, για κάθε τρίμηνο, τον αριθμητικό μέσο όρο τουλάχιστον των μηνιαίων παρατηρήσεων των ακόλουθων λόγων: α) του αριθμού συναλλαγών εκτός ΜΕΥ προς τον συνολικό αριθμό συναλλαγών· β) του μεμονωμένου μεγέθους του μεγαλύτερου συμψηφιστικού συνόλου εκτός ΜΕΥ προς το συνολικό μέγεθος όλων των συμψηφιστικών συνόλων και γ) του συνολικού μεγέθους όλων των συμψηφιστικών συνόλων εκτός ΜΕΥ προς το συνολικό μέγεθος όλων των συμψηφιστικών συνόλων. 4. Σε περίπτωση που το κριτήριο που ορίζεται στην παράγραφο 1 δεν πληρούται για δύο διαδοχικούς υπολογισμούς, σύμφωνα με την παράγραφο 3, το ίδρυμα χρησιμοποιεί την τυποποιημένη μέθοδο βάσει του άρθρου 384 του κανονισμού (ΕΕ) αριθ. 575/2013 για τον υπολογισμό των απαιτήσεων ιδίων κεφαλαίων για τον κίνδυνο CVA για το σύνολο των συμψηφιστικών συνόλων εκτός ΜΕΥ και ενημερώνει σχετικά τις αρμόδιες αρχές. 5. Οι όροι που αναφέρονται στην παράγραφο 1 πρέπει να εφαρμόζονται σε μεμονωμένη, υποενοποιημένη ή ενοποιημένη βάση, ανάλογα με το πεδίο εφαρμογής της άδειας χρήσης της μεθόδου εσωτερικού υποδείγματος που αναφέρεται στο άρθρο 283 του κανονισμού (ΕΕ) αριθ. 575/2013. Άρθρο 4 Έναρξη ισχύος Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 12 Μαρτίου 2014.

Classification Labels:
1076
588

Label Descriptions:
{"1076": "Χρηματοπιστωτικοί οργανισμοί", "588": "ΔΗΜΟΣΙΟΝΟΜΙΚΑ"}

EuroVoc IDs (Original): 929
2449
1452
1630
1164
4703

EuroVoc IDs (Expanded): 929
2449
1452
1630
1164
4703

Dataset Source: meu

Split: test